b'\n_START_ARTICLE_\nRomas Austinskas\n_START_SECTION_\nBiografija\n_START_PARAGRAPH_\nAnksti tap\xc4\x99s savaranki\xc5\xa1ku ir atsakingu u\xc5\xbe priimamus sprendimus, R. Austinskas savo gyvenim\xc4\x85 susiejo su technika. \xc5\xa0akiuose baig\xc4\x99s a\xc5\xa1tuonias vidurin\xc4\x97s mokyklos klases (1965 \xe2\x80\x93 1973 m.) \xc4\xafstojo \xc4\xaf Kauno politechnikum\xc4\x85 (1973-1977 m.) ir \xc4\xafgijo techniko-mechaniko profesij\xc4\x85. V\xc4\x97liau (2003-2005 m.) Kauno technikos kolegijoje \xc4\xafgyta ir transporto in\xc5\xbeinieriaus specialyb\xc4\x97._NEWLINE_Dar studij\xc5\xb3 metais R. Austinskas tapo automobili\xc5\xb3 sporto klubo \xe2\x80\x9ePolitechnika\xe2\x80\x9c nariu ir garsaus ralio meistro Romo Jaku\xc4\x8dionio mechaniku. Tuo metu prad\xc4\x97ta kaupti patirtis lenktyni\xc5\xb3 trasose tiek vairuojant automobil\xc4\xaf, tiek atliekant \xc5\xa1turmano pareigas. Va\xc5\xbeiuodamas drauge su Gintautu Firantu bei Jonu Dere\xc5\xa1kevi\xc4\x8dium Lietuvos bei soviet\xc5\xb3 s\xc4\x85jungos ralio \xc4\x8dempionatuose R. Austinskas yra tap\xc4\x99s atskir\xc5\xb3 etap\xc5\xb3 prizininku. _NEWLINE_Po privalomos tarnybos armijoje (1980 \xe2\x80\x93 1982 m.), prisijung\xc4\x97 prie vieno garsiausi\xc5\xb3 visoje Ryt\xc5\xb3 Europoje automobili\xc5\xb3 sporto klub\xc5\xb3 \xe2\x80\x9eBanga\xe2\x80\x9c, veikusio prie Kauno radijo gamyklos. \xc4\x8cia (1983 \xe2\x80\x93 1990 m.) R. Austinskas dirbo administratoriumi ir r\xc5\xabpinosi komandos, kurios branduol\xc4\xaf sudar\xc4\x97 tokios tuo metu vienijusios legendines ralio asmenyb\xc4\x97s kaip broliai K. ir A. Girdauskai, V. Ro\xc5\xbeukas, V. Sabataitis ir t. t., reikalais.\n_START_SECTION_\n\xc5\xa0eima\n_START_PARAGRAPH_\nR. Austinskas turi du s\xc5\xabnus. Vyresnysis Andrius Austinskas jau turi nuosavo transporto versl\xc4\x85, o jaun\xc4\x97lis Rapolas yra Tarptautin\xc4\x97s Amerikos mokyklos Vilniuje (AISV) antrokas. \xc5\xbdmona Elg\xc4\x97 dirba bendrov\xc4\x97je \xe2\x80\x9eAutopaslauga\xe2\x80\x9c. Laisvalaikis \xc5\xa1eimoje dalijamas tarp automobili\xc5\xb3 sporto rengini\xc5\xb3, kelioni\xc5\xb3, poilsio gamtoje ir kult\xc5\xabros rengini\xc5\xb3.\n_START_SECTION_\nKarjera\n_START_PARAGRAPH_\n1988 m., kai tik atsirado galimyb\xc4\x97s pl\xc4\x97toti nuosav\xc4\x85 versl\xc4\x85, R. Austinskas \xc4\xafk\xc5\xabr\xc4\x97 kooperatyv\xc4\x85 \xe2\x80\x9eAutopaslauga\xe2\x80\x9c (lengv\xc5\xb3j\xc5\xb3 automobili\xc5\xb3 servisas, varikli\xc5\xb3 sportiniams bolidams ruo\xc5\xa1imas) ir tapo jo direktoriumi._NEWLINE_S\xc4\x97kminga veikla paskatino imtis nauj\xc5\xb3 projekt\xc5\xb3, tod\xc4\x97l 1990 m. buvo \xc4\xafkurta u\xc5\xbedaroji akcin\xc4\x97 bendrov\xc4\x97 \xe2\x80\x9eAutopaslauga\xe2\x80\x9c (www.autopaslauga.lt), teikusi krovini\xc5\xb3 gabenimo paslaugas. _NEWLINE_1994 m. \xc4\xafmon\xc4\x97 \xc4\x97m\xc4\x97si kur kas sud\xc4\x97tingesni\xc5\xb3 u\xc5\xbedavini\xc5\xb3 ir prad\xc4\x97jo dirbti su pavojingais kroviniais. R. Austinsko vadovaujama bendrov\xc4\x97 \xc5\xa1iuo metu eksploatuoja 59 naftos bei chemijos pramon\xc4\x97s produkt\xc5\xb3 gabenimui skirtus sunkve\xc5\xbeimius. \xc4\xaemon\xc4\x97s metin\xc4\x97 apyvarta siekia 5 mln. eur\xc5\xb3, o vidutinis 57 darbuotoj\xc5\xb3 u\xc5\xbemokestis vir\xc5\xa1ija 1000 eur\xc5\xb3._NEWLINE_1998 \xe2\x80\x93 2004 m. R. Austinskas \xc4\x97m\xc4\x97si vadovauti Lietuvos kartingo federacijai;_NEWLINE_2004 \xe2\x80\x93 2009 m. dvi kadencijas Lietuvos automobili\xc5\xb3 sporto federacijai (www.lasf.lt)._NEWLINE_2015 m. R. Austinskas tre\xc4\x8di\xc4\x85 kart\xc4\x85 laim\xc4\x97jo LASF prezidento rinkimus, tapo svarbi\xc5\xb3 permain\xc5\xb3 \xc5\xa1ioje strukt\xc5\xabroje iniciatoriumi._NEWLINE_R. Austinskas buvo vienas pagrindini\xc5\xb3 lenktynininko Benedikto Vanago partneri\xc5\xb3 ir trejus metus vadovavo \xe2\x80\x9eGeneral Financing \xe2\x80\x93 Autopaslauga by Pitlane\xe2\x80\x9c komandai, startavusiai \xe2\x80\x9eDakaro\xe2\x80\x9c maratone Piet\xc5\xb3 Amerikoje. _NEWLINE_U\xc5\xbe asmenines l\xc4\x97\xc5\xa1as verslininkas atliko kapitalin\xc4\xaf LASF patalp\xc5\xb3 remont\xc4\x85.'